CELEX: 32016D0175
Language: el
Date: 2016-02-08 00:00:00
Title: Εκτελεστική απόφαση (ΕΕ) 2016/175 της Επιτροπής, της 8ης Φεβρουαρίου 2016, σχετικά με μέτρο που έλαβε η Ισπανία σύμφωνα με την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου, για την απαγόρευση της διάθεσης στην αγορά ενός τύπου πλυντικού μηχανήματος υψηλής πίεσης [κοινοποιηθείσα υπό τον αριθμό C(2016) 670] (Κείμενο που παρουσιάζει ενδιαφέρον για τον ΕΟΧ)

10.2.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 33/12
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/175 ΤΗΣ ΕΠΙΤΡΟΠΉΣ
   της 8ης Φεβρουαρίου 2016
   σχετικά με μέτρο που έλαβε η Ισπανία σύμφωνα με την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου, για την απαγόρευση της διάθεσης στην αγορά ενός τύπου πλυντικού μηχανήματος υψηλής πίεσης
   
      
         [κοινοποιηθείσα υπό τον αριθμό C(2016) 670]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου, της 17ης Μαΐου 2006, σχετικά με τα μηχανήματα και την τροποποίηση της οδηγίας 95/16/ΕΚ (1), και ιδίως το άρθρο 11 παράγραφος 3,
   Εκτιμώντας τα ακόλουθα:
   
               (1)
            
            
               Σύμφωνα με τη διαδικασία που προβλέπεται στο άρθρο 11 παράγραφος 2 της οδηγίας 2006/42/ΕΚ, η Ισπανία γνωστοποίησε στην Επιτροπή μέτρο απαγόρευσης της διάθεσης στην αγορά του πλυντικού μηχανήματος υψηλής πίεσης τύπου Parkside PHD 100 B2, το οποίο κατασκευάζεται από τη γερμανική εταιρεία Grizzly Gartengeräte GmbH & Co. KG και διανέμεται από την ισπανική εταιρεία LIDL Supermercados, S.A.U.
            
         
               (2)
            
            
               Ο λόγος για τη λήψη του μέτρου ήταν η μη συμμόρφωση του πλυντικού μηχανήματος υψηλής πίεσης με τις βασικές απαιτήσεις υγείας και ασφάλειας που ορίζονται στο παράρτημα I της οδηγίας 2006/42/ΕΚ.
            
         
               (3)
            
            
               Το σημείο 1.5.1 («Ηλεκτρική τροφοδοσία») του παραρτήματος I της οδηγίας 2006/42/ΕΚ ορίζει ότι, όταν το μηχάνημα τροφοδοτείται με ηλεκτρική ενέργεια, πρέπει να σχεδιάζεται, να κατασκευάζεται και να εξοπλίζεται έτσι ώστε να είναι δυνατόν να προλαμβάνονται όλοι οι εγγενείς κίνδυνοι που οφείλονται στην ηλεκτρική ενέργεια. Το σημείο 1.5.2 («Στατικός ηλεκτρισμός») του ιδίου ως άνω παραρτήματος I ορίζει ότι το μηχάνημα πρέπει να έχει σχεδιασθεί και κατασκευασθεί έτσι ώστε να αποφεύγεται ή να περιορίζεται η εμφάνιση δυνάμει επικίνδυνων ηλεκτροστατικών φορτίων και/ή να διαθέτει μέσα που να επιτρέπουν την παροχέτευση των εν λόγω φορτίων.
            
         
               (4)
            
            
               Η δήλωση συμμόρφωσης ΕΚ που εξέδωσε ο κατασκευαστής για το πλυντικό μηχάνημα υψηλής πίεσης έκανε αναφορά, μεταξύ άλλων, στο εναρμονισμένο πρότυπο EN 60335-2-67:2009 «Ηλεκτρικές συσκευές οικιακής και παρόμοιας χρήσης — Ασφάλεια — Μέρος 2-67: Ειδικές απαιτήσεις για μηχανές περιποίησης και καθαρισμού δαπέδων για εμπορική χρήση [IEC 60335-2-67:2002 (Τροποποιημένο) + A1:2005 (Τροποποιημένο)]».
            
         
               (5)
            
            
               Σύμφωνα με τις ισπανικές αρχές, το πλυντικό μηχάνημα υψηλής πίεσης εμφάνιζε τις ακόλουθες ελλείψεις:
               
                           —
                        
                        
                           ο βαθμός προστασίας που παρέχει έναντι της επιβλαβούς εισροής υδάτων υπολείπεται του επιπέδου IPX7, που απαιτείται για τις συσκευές χειρός, με αποτέλεσμα να υφίσταται κίνδυνος ηλεκτροπληξίας. Το γεγονός αυτό προσκρούει στις απαιτήσεις των σημείων 1.5.1 και 1.5.2 του παραρτήματος I της οδηγίας 2006/42/ΕΚ, καθώς και σε αυτές της παραγράφου 6.2 του εναρμονισμένου προτύπου EN 60335-2-67:2009 όσον αφορά τις συσκευές χειρός·
                        
                     
                           —
                        
                        
                           το μήκος του ηλεκτρικού καλωδίου ήταν μικρότερο των 15 m, με αποτέλεσμα να υφίσταται κίνδυνος ηλεκτροπληξίας. Το γεγονός αυτό προσκρούει στις απαιτήσεις των σημείων 1.5.1 και 1.5.2 του παραρτήματος I της οδηγίας 2006/42/ΕΚ, καθώς και σε αυτές της παραγράφου 25.7 του εναρμονισμένου προτύπου EN 60335-2-67:2009 όσον αφορά τις συσκευές χειρός·
                        
                     
                           —
                        
                        
                           το πλυντικό μηχάνημα υψηλής πίεσης διέθετε, σε ύψος μικρότερο των 60 mm από το δάπεδο, άνοιγμα από το οποίο θα μπορούσαν να εισρεύσουν υγρά σε μέρη υπό τάση, με αποτέλεσμα να υφίσταται κίνδυνος ηλεκτροπληξίας. Το γεγονός αυτό προσκρούει στις απαιτήσεις των σημείων 1.5.1 και 1.5.2 του παραρτήματος I της οδηγίας 2006/42/ΕΚ, καθώς και σε αυτές της παραγράφου 22.101 του εναρμονισμένου προτύπου EN 60335-2-67:2009.
                        
                     
         
               (6)
            
            
               Η Επιτροπή κάλεσε τον κατασκευαστή, ήτοι την εταιρεία Grizzly Gartengeräte GmbH & Co. KG, καθώς και τον διανομέα, ήτοι την εταιρεία LIDL Supermercados, S.A.U., να υποβάλουν τις παρατηρήσεις τους σχετικά με το μέτρο που έλαβε η Ισπανία.
            
         
               (7)
            
            
               Από τον κατασκευαστή δεν λήφθηκε απάντηση. Ο διανομέας, στην απάντηση που λήφθηκε διά του αντιπροσώπου του, ισχυρίστηκε ότι το επίμαχο μηχάνημα αποτελεί φορητή συσκευή και ότι οι χαμηλότερες τεχνικές προδιαγραφές, ο χαμηλότερος βαθμός προστασίας και το μικρότερο μήκος καλωδίου του μηχανήματος συνάδουν με τις απαιτήσεις που τίθενται για τις φορητές συσκευές, ενώ οι ελλείψεις που επικαλούνται οι ισπανικές αρχές προκύπτουν λόγω της αναφοράς των ισπανικών αρχών στις απαιτήσεις που τίθενται για τις συσκευές χειρός. Όσον αφορά το άνοιγμα, ο διανομέας ισχυρίστηκε ότι το πλυντικό μηχάνημα υψηλής πίεσης πληροί τη σχετική απαίτηση, καθώς δεν διαθέτει ενεργά ηλεκτροφόρα μέρη σε απόσταση μικρότερη των 60 mm από το έδαφος.
            
         
               (8)
            
            
               Σύμφωνα με τα διαθέσιμα έγγραφα, το γεγονός ότι οι ισπανικές αρχές, από τη μια πλευρά, και ο διανομέας, από την άλλη, επικαλούνται διαφορετικό επίπεδο τεχνικών απαιτήσεων ασφάλειας συνδέεται άμεσα με το ερώτημα του αν το πλυντικό μηχάνημα υψηλής πίεσης θα πρέπει να χαρακτηριστεί ως συσκευή χειρός ή ως φορητή συσκευή κατά την έννοια του εναρμονισμένου προτύπου EN 60335-1 «Ηλεκτρικές συσκευές οικιακής και παρόμοιας χρήσης — Ασφάλεια — Μέρος 1: Γενικές απαιτήσεις». Περαιτέρω, το πρότυπο EN 60335-2-67 πρέπει να χρησιμοποιείται σε συνδυασμό με το πρότυπο EN 60335-1.
            
         
               (9)
            
            
               Η ανάλυση των αποδεικτικών στοιχείων που υποβλήθηκαν από τις ισπανικές αρχές και των εγγράφων που υποβλήθηκαν από τον διανομέα οδήγησε στο συμπέρασμα ότι το πλυντικό μηχάνημα υψηλής πίεσης είναι διπλής χρήσης, δηλαδή μπορεί να χρησιμοποιηθεί όχι μόνο ως φορητή συσκευή, όπως ισχυρίζεται ο διανομέας, αλλά και ως συσκευή χειρός, όπως παρατήρησαν οι ισπανικές αρχές. Σε κάθε περίπτωση, ακόμη και αν θεωρηθεί ότι το πλυντικό μηχάνημα υψηλής πίεσης αποτελεί φορητή συσκευή, η χρήση του ως συσκευής χειρός θα μπορούσε να θεωρηθεί «ευλόγως προβλέψιμη κακή χρήση» στο επίπεδο των αρχών ενσωμάτωσης της ασφάλειας που προβλέπονται στα σημεία 1.1.2 και 1.7.4.1 του παραρτήματος I της οδηγίας 2006/42/ΕΚ, τα οποία ορίζουν ότι ο κατασκευαστής πρέπει να προβλέπει όχι μόνο τη σχεδιαζόμενη χρήση αλλά και την ευλόγως προβλέψιμη κακή χρήση του μηχανήματος. Ως εκ τούτου, το πλυντικό μηχάνημα υψηλής πίεσης θα έπρεπε, σε κάθε περίπτωση, να πληροί τις αυστηρότερες τεχνικές απαιτήσεις ασφάλειας που ισχύουν για τις συσκευές χειρός.
            
         
               (10)
            
            
               Βάσει των παραπάνω, το πλυντικό μηχάνημα υψηλής πίεσης τύπου PHD 100 B2, το οποίο κατασκευάζεται από τη γερμανική εταιρεία Grizzly Gartengeräte GmbH & Co. KG και διανέμεται από την ισπανική εταιρεία LIDL Supermercados, S.A.U., δεν πληροί τις βασικές απαιτήσεις υγείας και ασφάλειας που προβλέπονται στο άρθρο 5 παράγραφος 1 στοιχείο α) της οδηγίας 2006/42/ΕΚ. Η εν λόγω έλλειψη συμμόρφωσης εγκυμονεί σοβαρούς κινδύνους τραυματισμού για τους χρήστες. Συνεπώς, το μέτρο που έλαβε η Ισπανία θα πρέπει να κριθεί δικαιολογημένο,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το μέτρο που έλαβε η Ισπανία να απαγορεύσει τη διάθεση στην αγορά του πλυντικού μηχανήματος υψηλής πίεσης τύπου PHD 100 B2, το οποίο κατασκευάζεται από τη γερμανική εταιρεία Grizzly Gartengeräte GmbH & Co. KG και διανέμεται από την ισπανική εταιρεία LIDL Supermercados, S.A.U., είναι δικαιολογημένο.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 8 Φεβρουαρίου 2016.
      
         
            Για την Επιτροπή
         
         Elżbieta BIEŃKOWSKA
         
            Μέλος της Επιτροπής
         
      
   
   
      (1)  ΕΕ L 157 της 9.6.2006, σ. 24.